Author: Koledzai
Last saved by: sulik
Company: MH SR

Predkladacia správa 

Národná rada SR na svojom zasadnutí 29. júna 2004 prijala uznesenie 1073/2004, v ktorom požiadala vládu Slovenskej republiky, aby jej predložila zmluvy o investičnej spolupráci s KIA Motors Corporation, Hyundai Mobis a PSA Peugeot Citroën. 

Vláda SR na svojom rokovaní 30. júna 2004 prerokovala požiadavku NR SR a prijala uznesenie č.661, v ktorom v bode B.3 uložila podpredsedovi vlády a ministrovi hospodárstva „predložiť na rokovanie vlády 7. júla 2004 všetky zmluvy, ktoré boli uzavreté medzi vládou Slovenskej republiky a investormi KIA – Hyundai a PSA Citroën, vrátane dodatkov k nim“ s tým, že do Národnej rady SR budú predložené do 9. júla 2004. 

Minister hospodárstva predložil na rokovanie vlády SR 7. júla 2004 „Informáciu k plneniu uznesenia vlády SR č. 661 z 30. júna 2004 bod B.3“, v ktorej podrobne informoval o krokoch rezortu smerujúceho k naplneniu ustanovenia zákona o slobodnom prístupe k informáciám. Konštatoval v ňom, že napriek vynaloženej snahe, oslovení investori zotrvávajú na svojich stanoviskách – nesúhlasia so sprístupnením investičných zmlúv.

V informácii bolo konštatované, že na základe uvedeného prihliadajúc na ustanovenia Obchodného zákonníka týkajúcich sa obchodného tajomstva, nemôže rezort hospodárstva bez súhlasu zmluvných strán jednostranne zverejniť ktorúkoľvek časť predmetných zmlúv. Vláda SR na svojom rokovaní uvedenú informáciu schválila.

Vláda SR svojím uznesením č. 695 zo dňa 7. júna 2004 uložila podpredsedovi vlády a ministrovi hospodárstva „v  spolupráci s podpredsedom vlády a ministrom spravodlivosti preskúmať časti zmlúv o investičnej spolupráci s KIA Motors Corporation, Hyundai Mobis a PSA Peugeot Citroën, ktoré z dôvodu obchodného tajomstva nebudú zverejnené“.

Bolo dohodnuté, že uvedené zmluvy budú preskúmané spoločnou komisiou vytvorenou zo zástupcov MH SR a MS SR. Činnosť komisie bola zahájená až 12. júla 2004, pričom medzičasom  MH SR v snahe zabezpečiť požiadavku NR SR a plnenia uznesenia vlády SR požiadalo listami jednotlivých investorov o schválenie tých častí zmlúv – informácií, ktoré sa podľa názoru MH SR týkajú používania verejných financií alebo nakladania s majetkom štátu alebo majetkom obce, štátnej pomoci.   

MH SR predkladá na rokovanie vlády SR tri alternatívy možného riešenia sprístupnenia investičných zmlúv:

I. 	Nesprístupnenie investičných zmlúv, ani ich jednotlivých častí.
II.	Sprístupnenie častí zmlúv v zmysle § 10 ods. (1), § 10 ods. (2) písm. c), d) zákona číslo 211/2000 Z. z. o slobodnom prístupe k informáciám v rozsahu uvedenom v prílohe č. 1 k tomuto materiálu.
III.	Sprístupnenie investičných zmlúv v plnom rozsahu s výnimkou ustanovení obsahujúcich obchodné tajomstvo.

Pre posúdenie jednotlivých alternatív predkladáme politicko-spoločenský a právny rozbor z pohľadu zainteresovaného investora a Slovenskej republiky.

I. 	Nesprístupnenie investičných zmlúv ani ich jednotlivých častí

Z pohľadu investora sa jedná o ideálne riešenie korešpondujúce s podpísanými zmluvami ako aj investorom deklarovanými stanoviskami. Uvedený postup zaručuje nespochybnenie zámeru vlády SR o dosiahnutie úspešnej realizácie projektov, ktorých realizácia je predmetom investičných zmlúv s pozitívnym dopadom na rast HDP, zamestnanosti, rozvoja regiónov a dôveryhodnosti investorského prostredia SR.

Realizácia tejto alternatívy môže byť spojená aj s významnými spoločensko-politickými dopadmi a rizikami, a to najmä:
 
-	nespokojnosť časti médií s údajným „netransparentným“ konaním ústredného orgánu štátnej správy s vplyvom na verejnú mienku, 
-	nesplnenie uznesenia NR SR v plnom rozsahu, čo môže v konečnom dôsledku viesť k ďalším postupom NR SR voči vláde,
-	možné porušenie zákona číslo 211/2000 Z. z. o slobodnom prístupe k informáciám.

II. 	Sprístupnenie investormi odsúhlasených častí zmlúv týkajúcich sa používania 
	verejných financií

Aplikovanie tejto varianty sa javí ako najpriechodnejšie riešenie v súlade so zákonom. Pri aplikácii tejto alternatívy je však nutné zachovávať zmluvné povinnosti Slovenskej republiky prevzaté v investičných zmluvách. Pri aplikácii tejto alternatívy je ďalej nutné zohľadňovať špecifiká jednotlivých investičných zmlúv. Sprístupnenie častí investičných zmlúv týkajúcich sa používania verejných financií je podmienené v prípade KIA Motors Corporation, Hyundai Mobis získaním písomného súhlasu investorov a v prípade PSA Peugeot Citroën splnením notifikačnej povinnosti voči investorovi.

Komisia zložená zo zástupcov MH SR a MS SR na svojom zasadnutí dňa 12. júla 2004 špecifikovala časti zmlúv, ktoré by mohli byť predmetom sprístupnenia v súlade so zákonom č. 211/2000 Z.z. o slobodnom prístupe k informáciám a o zmene a doplnení niektorých zákonov a uzatvorenými zmluvami. 

Pri špecifikácii častí zmlúv určených na sprístupnenie bola komisia povinná zohľadniť ustanovenia zmlúv o dôvernosti resp. dôvernej povahe informácií: 

1.	Investičná zmluva s KIA Motors Corporation označuje obsah investičnej zmluvy za obchodné tajomstvo a ukladá zmluvným stranám povinnosť zachovávať mlčanlivosť o jej obsahu.   
2.	Investičná zmluva s Hyundai Mobis označuje obsah investičnej zmluvy za obchodné tajomstvo a ukladá zmluvným stranám povinnosť zachovávať mlčanlivosť o jej obsahu.     
3.	Investičná zmluva s PSA Peugeot Citroën ukladá povinnosť zmluvných strán zachovávať mlčanlivosť o ustanoveniach, ktoré predstavujú obchodné tajomstvo v zmysle Obchodného zákonníka.   

Pri akceptácii odlišného znenia investičných zmlúv bola komisiou určená odlišná metodika, aplikáciou ktorej boli určované ustanovenia investičných zmlúv, ktoré nemôžu byť predmetom sprístupnenia. Výsledok práce komisie (presné znenie častí zmlúv, ktoré môže byť podľa názoru komisie predmetom sprístupnenia) tvorí Prílohu č. 1 tohto materiálu. Komisia v prípade investičných zmlúv s KIA Motors Corporation, Hyundai Mobis špecifikovala ustanovenia investičných zmlúv určených na sprístupnenie v zmysle § 10 ods. (2) zákona číslo 211/2000 Z. z. týkajúcich sa použitia verejných financií, nakladania s majetkom štátu alebo majetkom obce a informácie o štátnej pomoci. 

Pre úplnosť dodávame, že sprístupnenie investičnej zmluvy s PSA Peugeot Citroën podľa tejto varianty korešponduje s alternatívou III tohto materiálu, čo je dané znením investičnej zmluvy. 

Zo spoločensko – politického hľadiska je možné konštatovať, že bude čiastočne splnené uznesenie NR SR č 1073/2004, pričom pravdepodobne nedôjde k porušeniu zmluvných povinností Slovenskej republiky z uzatvorených investičných zmlúv. Zároveň takýmto konaním nedôjde k zníženiu kredibility Slovenskej republiky vo vzťahu k existujúcim a potencionálnym investorom.

III. 	Sprístupnenie investičných zmlúv v plnom rozsahu s výnimkou ustanovení obsahujúcich obchodné tajomstvo 

Aplikovanie tejto varianty sa javí z pohľadu KIA Motors Corporation, Hyundai Mobis ako najproblematickejšie s možnými významnými právnymi dôsledkami pre SR, nevynímajúc ohrozenie dôveryhodnosti SR vo vzťahu k investorom. Sprístupnenie investičných zmlúv s KIA Motors Corporation, Hyundai Mobis bude považované za závažné porušenie zmluvných povinností Slovenskou republikou prevzatých investičnými zmluvami so všetkými možnými následkami. Okrem iného je v danom prípade zavineným konaním Slovenskej republiky reálne ohrozená investícia vrátane rizika vymáhania škôd a ušlého zisku investorov s negatívnym dopadom na ekonomiku SR (zamestnanosť, regionálny rozvoj a pod.). V konečnom dôsledku sa to prejaví aj v nespokojnosti verejnosti s konaním vlády SR.

Pre úplnosť dodávame, že investičné zmluvy s KIA Motors Corporation, Hyundai Mobis, vrátane ustanovení o obchodnom tajomstve a povinnosti jeho zachovávania boli schválené vládou SR.

Sprístupnením investičných zmlúv daným spôsobom dôjde k:

-	porušeniu investičných zmlúv s KIA Motors Corporation, Hyundai Mobis s možným rizikom odstúpenia od týchto zmlúv,
-	zodpovednosti SR za škodu vrátane ušlého zisku uplatnenou investormi podľa Obchodného zákonníka,
-	zodpovednosti za škodu spôsobenú pri výkone verejnej moci (§ 9 zákona č. 514/2003 Z.z.), pričom štát zodpovedá za škodu spôsobenú nesprávnym úradným postupom s následným regresom voči osobám, ktoré sa podieľali na nesprávnom úradnom postupe. Nesprávnym úradným postupom je aj nezákonný zásah do práv, právom chránených záujmov právnických osôb (zahraničného investora),
-	porušenie zákona 211/2000 Z.z. o slobodnom prístupe k informáciám, nakoľko § 10 ods. 1 citovaného zákona uvádza „Informácie označené ako obchodné tajomstvo povinná osoba nesprístupní“,
-	sprístupnením investičných zmlúv s KIA Motors Corporation, Hyundai Mobis vyššie uvedeným spôsobom dôjde iba k čiastočnému splneniu uznesenia NR SR č. 1073 z 29.6.2004.

Záverom uvádzame, že podľa nálezu ÚS SR – I. ÚS 20/94 Uznesenia ústavného súdu SR ... z 31.05.1994, Zbierka nálezov a uznesení ÚS SR 1993 – 1994 citujeme: „Vláda svojim uznesením nemôže prekročiť medze všeobecne záväzného predpisu, ani nie je oprávnená (rovnako ako iné štátne orgány) tieto predpisy vykladať“. Uvedený nález ÚS SR možno aplikovať aj na uznesenie NR SR ako štátneho orgánu, nakoľko uznesenie NR SR a uznesenie vlády SR nemajú povahu všeobecne záväzného právneho predpisu, t.j. nemôžu byť v rozpore so zákonmi, ani nemôžu ukladať porušenie zákona.

Rovnako Článok 2 ods.2 Ústavy Slovenskej republiky stanovuje: „Štátne orgány môžu konať iba na základe ústavy, v jej medziach a v rozsahu a spôsobom, ktorým ustanoví zákon“. Protiústavné konanie jedného orgánu štátu nie je pre iný štátny orgán dôvodom aby konal inak, ako v rozsahu zákona a zákonom stanoveným spôsobom.  

K potrebe rozhodnutia vlády o skutočnosti, že uskutočnenie stavby závodu na montáž automobilov v Žiline pre spoločnosť KIA Motors Corporation a na stavbu závodu na výrobu automobilových súčiastok a modulov v Žiline pre spoločnosť Hyundai Mobis je vo verejnom záujme 

Zákon č. 175/1999 Z.z. o niektorých opatreniach týkajúcich sa prípravy významných investícií a o doplnení niektorých zákonov upravuje zjednodušenie usporiadania vlastníckych vzťahov potrebné na prípravu stavieb, ktoré sú významnou investíciou. Tento zákon súčasne v § 1 ods. 2 a 3 významnú investíciu aj definuje, a to tým spôsobom, že významná investícia je stavba určená na výrobu, ktorej výstavbu bude zabezpečovať právnická osoba so sídlom na území Slovenskej republiky, ak

a) finančné prostriedky potrebné na uskutočnenie stavby sú v sume najmenej 1 miliardy Sk investičných nákladov,
b) plánovaný objem výroby alebo zamestnanosť sú národohospodársky významné a
c) vláda Slovenskej republiky o nej rozhodla, že jej uskutočnenie je vo verejnom záujme. 

Predpokladá sa, že vláda Slovenskej republiky rozhodne, že uskutočnenie stavby je vo verejnom záujme, pretože vláda Slovenskej republiky rozhoduje o zásadných opatreniach na zabezpečenie hospodárskej a sociálnej politiky Slovenskej republiky. Takéto rozhodnutie vlády Slovenskej republiky má súčasne význam aj vo vzťahu k vyvlastňovaciemu konaniu podľa zákona č. 50/1976 Zb. o územnom plánovaní a stavebnom poriadku, pretože vyvlastniť možno len vo verejnom záujme, ak je naplnený niektorý z dôvodov podľa § 108 ods. 2 tohto zákona. A jedným z týchto dôvodov je aj skutočnosť, že ide o uskutočnenie stavieb, ktoré sú významnou investíciou podľa osobitných predpisov (§ 108 ods. 2 písm. o)), čím sa myslí významná investícia podľa § 1 zákona č. 175/1999 Z.z. o niektorých opatreniach týkajúcich sa prípravy významných investícií a o doplnení niektorých zákonov.